# Die Schedelsche Weltchronik (deutsch):060

| 059 <<<Vorheriges Blatt | Die Schedelsche Weltchronik Blatt LX | Nächstes Blatt>>> 061 |
| fertig | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. | Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. |

## LIX verso:

Pitacus Asianus Mitilenus der vierd weyse vnder den siben was nit allein erleu$^e$chtet in der lere. sunder auch gestreng in ritterlicher tat. dieweil ein krieg zwischen den Atheniern vnd Mitileniernn vor awgen was. dann er was ein fu$^e$rer des mitilenischen heers. vnd vnderstund sich eins sundern kampfs mit Firmone dem hertzog der Athenier. dann er het verstolens ein netz vnder seim schilt damit vmbwickelt er firmonem. erto$^e$dtet ine vnd erlediget das land. vnd wiewol die Mitilenier ime das fu$^e$rstenthumb u$^e$bergaben. yedoch als er zehen iar geherrschet vnnd die stat zu fast guter ordnung gebracht het do stund er vomm fu$^e$rstenthumb ab. vnd lebet dannoch zehen iar vnnd er het wol mu$^e$gen vast reich sein. aber er verschmehet die reichtu$^e$mer. Do diser Pitacus vil weins in der innseln der Mitilenier wachsen sahe do machet er zu verhu$^e$ten die trunckenheit ein gemeins gesetz. Welcher trunckner su$^e$ndet der solt zwifeltiglich gestraft werden. dann er spach der wein wer bo$^e$s vnd gu$^e$t. bo$^e$s auß u$^e$berfu$^e$lle. gu$^o$t auß natur. Er sprach das allerbest wer gegenwu$^e$rtiglich rechtthu$^e$n. die erd wer ein trewes ding vnd das meer ein vntrewes. Er lebet. lxx. iar vnd reichßnet zu den zeiten Joachim des ko$^e$nigs iude.
Bias was vnder den syben weysen der fu$^e$nft zwischen den Primensischen vnnd Messanensischen volck erhu$^o$b sich ein krieg darinn die Primensischen ritter vil Messanensischer iunckfrawen gefangen brachten mit den het Bias ein mitleyden. wolt sie erledigen. vnd hu$^e$etet ir als seiner aignen to$^e$chter: beklaidet sie mit newen klaidernn. vnd raichet iglicher gabe. vnd sendet sie vnder getrewer bewarung iren elternn wider anhaims. den veinden also gu$^e$tigkeit erzeigende. Item als zu einer andern zeit Aliatus der fu$^e$rst die statt der Primensischen belegert in hoffnung sie außzehu$^e$ngernn. do bedeket diser Bias den innwendigen mangel vnd gepruch der speysung mit solcher behendigkeit. dann er ließ zwey spat gemeste mewler von der stat auß das sie als von vngeschichten von den feynden gefangen werden solten. do nw Aliatus dise mewler also gefutert sahe do maynet er die in der statt an nottu$^e$ftigen narung vnd speyß noch u$^e$berflu$^e$ssig sein. demnach schiket er zu dem Bias zu ime zekomen vnd von eim vertrag zehandeln. aber Bias wolt nit zu ime. sunder empote ime er solt sein botschaft in die stat schicken. Als nw die botschaft Aliati in die stat komen solt do ließ Bias einen hawffen sands strewen vnd waytz daru$^e$ber schu$^e$tten. das zaiget er der botschaft. do Aliatus solchs von seiner botschaft berichtet wardt das nochmals solch hauffen getraids in der statt vorhanden weren do machet er frid vnd zohe von der statt. also wardt die statt durch diss Bias klugheit erledigt. Zu einer andern zeit als nach verwandeltem glu$^e$ck die feind das lannd verfolgeten vnd nw die. die fliehen mochten mit iren ko$^e$stlichen kleinaten daruon flohen do trug diser Bias nichtz solchs mit ime. do er aber gefragt wardt waru$^e$mb er doch seiner gu$^e$ter nichtz mit ime flo$^e$hnet. sprach er. Alle meine gu$^e$tter trag ich mit mir. dann er trug die in seinem hertzen. nit den awgen sihlich. sunder imm gemu$^e$t achtlich in der behawsung des gemu$^e$ts versloßen. Item er sprach das best in disem leben wer ein gemu$^e$et das imselbs der aufrichtigkeit wol mitwißende wer. So wer ein aigen ding dem menschen su$^e$ße. Er reichßnet zu den zeiten Sedechie des konigs. vnd hat vil nu$^e$tzer ding beschriben. nach seim tod machten ime die Primensischen einen tempel.
Cleobolus von den syben weysen der sechst hat zu den zeitten Sedechie des konigs iude gereichßnet. Cleobola sein tochter was ein tichterin verborgner frag. die man ratersche nennt. vnd vnder andern was das ein ratersche. Es ist ein vater der hat. xij. su$^e$n. vnd derselben yeden sind. xxx. vngleich gestalt su$^e$n geporn. dann ettlich derselben sind weiß imm gesiht vnd ettlich swartz. vnd wiewol sie vntodlich sind so werden sie doch zersto$^e$rt vnnd nemen ab. Diss ist das iar. ein vater der. xij. monat etc. Diss sind sein lere. Du solt wolthu$^o$n dem freu$^e$nd das er freu$^e$ntlicher werdt. vnd dich vleißen den feind zu freu$^e$nd zemachen. dann wir wollen der freu$^e$nd neyd mer dann der feind hinderlag verhu$^e$eten. wann diss ist ein offens. so ist ihens ein verdeckts u$^e$bel. vnnd stercker ist die betriegligkeit der man nit hoft. ye mer dir gezimmet ye minder sol dich gelusten. ein haßfraw auß deins gleichen zenemen. dann nimbst du eine auß o$^e$bern denn du bist so wirdst du ir freu$^e$nd zu herren haben. Du solt die verschmachten nit belachen oder du wirdst ine heßlich. Du solt in glu$^e$ckseligkeit nit u$^e$bermu$^e$tig sein noch in armu$^o$t dich gar verwerffen. sunder die wandelperkeit des glu$^e$cks manlich wißen zetragen. vnd starb. lxx. iar alt
Periander der Corintisch philosophus vnder den obgeschriben weißen der sybend hat zu diser zeit Sedechie des konigs iude gereichßnet. vnnd vil nu$^e$tzlicher lere in zweytausent versen geschriben. vnd sein fu$^e$rnembste lere sind die. die. die tyrannen werden wo$^e$llen mu$^e$ssen sich mit gutwilligkeit vnnd nit mit waffen behelffen. Glu$^e$cksaligen vnnd vnglu$^e$cksaligen freu$^e$nden soltu gleich sein. Was du verhaißest dz halt. Diser Periander ist schier. lxxx. iar alt gestorben.

## LX recto:

Anatharsis der philosophus von gepurt ein schitier was in kriegs vbungen vnd sachen ein großgeachter. ku$^e$ner vnd gestrenger man. yedoch dz er in lernung vnd sytten der kriechen zunemen mo$^e$cht so wandert er gein Athenas fu$^e$r das haws Solonis des weysen. dem ließ er verku$^e$nden das er komen wer ine zesehen. vnd ob es gesein mo$^e$cht sein freu$^e$ndt zewerden. do gab im Solon die antwurt. das in aignen vaterland dahaymend freu$^e$nd zemachen weren. dem entbote Anatharsis hinwider sprechende. Nw bin ich im vaterland darumb gezymmet mir freu$^e$nd zemachen. do verwundert sich Solon der paldfahigkeit anatharsis. fu$^e$ret ine in sein haws vnd machet ime aynen großen freu$^e$nd vnd liebhaber der weißheit auß ime. Item do er gefragt wardt wie einer ein nit liebhaber des weins werden mo$^e$cht. antwurtet er. der wirdt nymmer eimliebhaber des weins der die schno$^e$dgeperdigkeit der truncknen vor awgen hebt. Item er saget das die schiffenden nit weytter denn vier finger dick vomm tod weren dann er weßt das. das schiff nu$^o$r also dick was. Er wardt gefragt welche schiff sichrer weren. do saget er die. die geru$^e$iglich auff der erden ligen. Item gefraget was an dem menschen gu$^o$t vnd bo$^e$ß wer. antwurtet er die zung. Item er sprach ein hoff wer ein außgesu$^e$nderte stat aneinander zebetriegen vnd zuu$^e$berwinden. Item es wer beßer einen vil freu$^e$nd wirdigen. dann vil keins freu$^e$nds wirdige freu$^e$ndt zehaben. Darnach zohe er wider anhayms in Scithiam vnd vnderstunde sich sein landtslewt der ordnung vnd sytten der Athenier zeunderrichten. vnd damit sein vaterland zu auffung vnd zunemung zebringen. von der sachen wegen verletzet ine sein bruder auß neyd auff dem geiade mit einer to$^e$dlichen wunden vnnd sterbende sprach er. durch weißheit bin ich in kriechyschen land behalten aber von neyds wegen vergee ich imm vaterland
Epimenides was ein Cretensischer philosophuz. dieweil er noch iung was do wardt er vomm vater zu hu$^e$t der schaff gesendet vnd styge in ein ho$^e$le darinn verschlieff er. lxxv. iar. darnach erwachet er suchet seine schaff vnd maynet er het ein wenig verschlaffen. do er aber die nit fande vnd auff den agker gienge. vnnd alle ding verwandelt sahe. vnd einen andernn besitzer darauff sein. do keret er mit forchten wider zu den lewten vnd gieng in sein aigens haws zaigende wer er wer so lang bis er sein iu$^e$ngern bruder der yetzo alt worden was ersahe vnd die warheit aller vergangner ding von ime erlernet. als er aber von den kriechyschen fu$^e$r einen gottgeliebten menschen erkennten wardt er gar erlich auffgenomen. Item er hat die Athenier die mit der pestilentz begriffen waren mit offerung erledigt. Er sprach auch dz gelt wer dem geitzigen ein pein. dem milten ein zier. dem verreter ein todslag. Er hat. c. lxxvij. iar gelebt vnd vomm gescho$^e$pff vnd go$^e$tlichen aufgang bu$^e$cher in. v$^m$. versen vnd auch newn bu$^e$cher in tausent. v$^c$. versen von mancherlay natur der ding geschriben vnnd einen tempel der go$^e$tter zu Athenis gestift vnd zu zeiten des weysen Solonis gereichßnet.
Symonides der poet schiffet eins mals vber meer. do er an dz gestadt kome fande er daselbst einen vnuerwesen todten menschen leichnam. vnd als er denselben begru$^o$be do wardt er von ime vermanet das er des nehsten tags nynderhinn schiffen solt. derselbe vermanung folget er vnd blibe vngefarnn. aber die andern die do schiffeten ertruncken alle von den wellen vnd vngestu$^e$migkeit des meers. Diss sind (als man sagt) sein lere gewesen. Sichrer ist sweigen denn reden. wann wir haben nymant mit sweigen aber vil mit reden hinderkomen gesehen. Ku$^e$nftige hoffnung ist ein artzney bo$^e$ßer ding das gewissen bekrenckt nit den vnschuldigen in widerwertigen dingen dann dem menschen ist ein ergetzlichkeit nit verdiend zehaben das er leydet. Der vnschuldig wirdt offt verlaßen vomm glu$^e$ck aber nymmermer von der hoffnung. Diser Symonides ist verru$^e$mbt gewest zu den zeiten Manasses des konigs iude.
Thobias der iud vnd heiligst prophet was auß dem geslecht vnd statt Neptalim pu$^e$rtig an gu$^e$ttigem gemu$^e$t vnd aller geistlicher gnad fu$^e$rteffende. der ward vom Salmanasar der Assirier konig zu diser zeit in fancknus gefu$^e$rt vnd in gu$^e$ttigkeit vnd pflegnus go$^e$tlichs diensts scheinperlich gehalten. Als diser Thobias zu Niniue wesendt ingedennck der gepote seiner veter die krancken heymsuchet. den du$^e$rftigen das almu$^o$sen raichet. die verzweifelten tro$^e$stet wardt er mit der plag der plintheit beru$^e$rt vnd darzu auch aller seiner habe vnd gu$^e$tter entsetzt vnd also der allerermst mensch Aber do der herr sein geduldt erkennt het do sendet er den engl Raphaelem pald zu ime der ime sein gesiht widergabe vnd alle seine gu$^e$tter zehenfeltiget. vnd do er hundert vnd zway iar gelebt het fu$^e$ruerku$^e$ndet er den fal Niniue. vnd die wideraufrichtung Iherusalem vnd des tempels des herren. vnd vbergabe seinen gaist dem herren vnd wardt durch Thobiam seinen sun vnd die enicklein zu Niniue begraben.
* ↑ WS:Vorlage: ko$^e$ings